作者：刘辰翁
词牌/韵律：金缕曲・贺新郎

paragraphs: 吾鬓如霜蕊。
自江南、西风尘起，倒骑秃尾。
旧日汾阳中书令，何限门生儿子。
到今也、陆沈草昧。
醉里不行西州路，但斗间、看望成龙气。
聊寂寞，自相慰。
夫君自是人间瑞。
叹生儿、当如异日，孙仲谋耳。
健笔风云蛟龙起，人物山川形势。
犹有封、狼居胥意。
伐木嘤嘤出幽谷，问天之将丧斯文未。
吾待子，望如岁。